3แบงก์ลดดอกฝากรายใหญ่ไร้วี่แววลดดอกกู้
3 แบงก์ใหญ่ลดดอกเบี้ยเงินฝากลูกค้ารายใหญ่ต่อเนื่อง ด้านเงินกู้ยังไร้วี่แวว
10 มิ.ย. 2556

3 แบงก์ใหญ่ลดดอกเบี้ยเงินฝากลูกค้ารายใหญ่ต่อเนื่อง ด้านเงินกู้ยังไร้วี่แวว 
จากการสำรวจความเคลื่อนไหวล่าสุดของธนาคารพาณิชย์ของโพสต์ทูเดย์ นับจากที่คณะกรรมการนโยบายการเงิน (กนง.) มีมติลดดอกเบี้ยนโยบาย 0.25% ในวันที่ 29 พ.ค. 2556 มาจนถึงต้นสัปดาห์นี้ พบว่ากลุ่มธนาคารพาณิชย์ขนาดใหญ่ ยกเว้นธนาคารกรุงเทพ ได้ทยอยปรับลดดอกเบี้ยเงินฝากในกลุ่มลูกค้านิติบุคคลอย่างต่อเนื่อง และยังคงไม่ส่งสัญญาณปรับลดดอกเบี้ยเงินกู้ลงแต่อย่างใด 
ธนาคารกสิกรไทยเป็นธนาคารแห่งแรกที่ประกาศลดดอกเบี้ยเงินฝากออมทรัพย์ สำหรับนิติบุคคลพิเศษทุกประเภท และดอกเบี้ยเงินฝากออมทรัพย์พิเศษ 1,2 ลง 0.25 % ในวันที่ 30 พ.ค.2556 จากนั้นในวันที่ 4 มิ.ย. ได้ประกาศลดดอกเบี้ยอีกครั้ง สำหรับเงินฝากประจำพิเศษ 4 เดือน วงเงินไม่เกิน 50 ล้านบาท ลดจาก 2.75 % เหลือ 2.5 %ต่อปี ขณะที่วงเงินมากกว่า 50 ล้านบาทขึ้นไป ปรับลดจาก 2.9 % เหลือ 2.75 %ต่อปี ทั้งลูกค้าบุคคลธรรมดาและนิติบุคคล
ด้านธนาคารกรุงไทยได้ประกาศลดดอกเบี้ยเงินฝากประจำลูกค้าประเภทนิติบุคคลลงเช่นกัน และในวันที่ 10 มิ.ย.ตามใจระยะเวลาฝากตั้งแต่ 91120 วัน จาก 2.6 % มาอยู่ที่ 1.65 %ต่อปี และลดดอกเบี้ยเงินฝากประจำดอก...สวย ระยะเวลาฝาก 18 เดือน จาก 3.33 % มาอยู่ที่ 3.1 %ต่อปี ในวันที่ 1 มิ.ย. จากนั้นในวันที่ 4 มิ.ย. ปรับลดดอกเบี้ยเงินฝากออมทรัพย์พิเศษ สำหรับนิติบุคคลทั่วไปเพิ่มเติมอีก โดยระยะ 14 วัน วงเงิน 50500 ล้านบาท ลดจาก 1.65 % เหลือ 1.4 %ต่อปี ขณะที่วงเงิน 500 ล้านบาทขึ้นไป ลดจาก 1.75 % เหลือ 1.5 %ต่อปี 
ธนาคารยังได้ยกเลิกเงินฝากประจำพิเศษ 3 เดือน ดอกเบี้ย 2.25% สำหรับกลุ่มลูกค้ารัฐวิสาหกิจ เหลือไว้เพียงเงินฝากประจำ 3 เดือนปกติ ดอกเบี้ย 1.622% โดยมีการประกาศเพิ่มดอกเบี้ยเงินฝากออมทรัพย์พิเศษสำหรับนิติบุคคลทั่วไป วงเงินฝาก 5,000 ล้านบาทขึ้นไป เป็น 1.60% จากเดิม 1.50% เพื่อทดแทน 
ขณะที่ธนาคารไทยพาณิชย์ประกาศลดดอกเบี้ยเงินฝากนิติบุคคลทั่วไป โดยระยะ 3 เดือน วงเงินไม่เกิน 50 ล้านบาท ลดจาก 1.70% เหลือ 1.65% ต่อปี วงเงิน 5,000 ล้านบาทขึ้นไป ลดจาก 3% เหลือ 1.90% ต่อปี ระยะ 6 เดือน วงเงิน 1,000 ล้านบาทขึ้นไป ลดจาก 3% เหลือ 1.95% ต่อปี ระยะ 12 เดือน และ 36 เดือน ปรับลดลงตั้งแต่ 0.050.95% ไปเมื่อวันที่ 4 มิ.ย.ที่ผ่านมา จากนั้นในวันที่ 6 มิ.ย. ได้ประกาศปรับลดดอกเบี้ยเงินฝากออมทรัพย์ พลัส (On Call) และออมทรัพย์ พลัส ระยะไม่เกิน 20 วัน สำหรับนิติบุคคลพิเศษลงตั้งแต่ 0.100.20% ทั้งนี้ เป็นที่น่าสังเกตว่าการเลือกปรับลดดอกเบี้ยเงินฝากประจำและออมทรัพย์พิเศษในกลุ่มลูกค้ารายใหญ่ ซึ่งธนาคารต้องจ่ายดอกเบี้ยในอัตราที่สูงกว่าลูกค้าบุคคลธรรมดาก่อน น่าเป็นความพยายามที่จะลดผลกระทบต่อส่วนต่างดอกเบี้ยของธนาคาร ในกรณีที่ต้องปรับลดดอกเบี้ยเงินกู้ซึ่งจะมีผลทันที เนื่องจากความต้องการสินเชื่อในระบบและภาวะการแข่งขันเงินฝากที่รุนแรงขณะนี้ ทำให้ธนาคารไม่สามารถแตะดอกเบี้ยลูกค้ารายย่อยซึ่งเป็นฐานเงินฝากส่วนใหญ่ได้ 
นายเวทย์ นุชเจริญ รองกรรมการผู้จัดการใหญ่ สายงานธุรกิจรายย่อยและเครือข่าย ธนาคารกรุงไทย เปิดเผยว่า การปรับลดดอกเบี้ยเงินฝากสำหรับลูกค้าบางกลุ่มถือเป็นการบริหารสภาพคล่องภายในของธนาคาร นอกจากนี้ยังถือเป็นการปรับให้สอดคล้องกับการชี้นำของดอกเบี้ยนโยบาย อย่างไรก็ตาม สำหรับการปรับดอกเบี้ยเงินฝากและดอกเบี้ยเงินกู้อาจต้องรอดูจังหวะที่เหมาะสมไปก่อน เนื่องจากความต้องการสินเชื่อในระบบยังสูง หากใครปรับลดก่อนก็อาจต้องเผชิญกับภาวะเงินไหลออก
นายสมิทธ์ พนมยงค์ ผู้ช่วยผู้จัดการใหญ่ สายเงินฝากและการลงทุน ธนาคารไทยพาณิชย์ กล่าวว่า ปัจจุบันกลุ่มลูกค้าธุรกิจรายใหญ่มีสัดส่วนเงินฝากอยู่ราว 30 % จากฐานเงินฝากรวมของธนาคาร การลดดอกเบี้ยเงินฝากลูกค้ากลุ่มนี้จึงทำให้ต้นทุนเงินฝากของธนาคารลดลง สำหรับการลดดอกเบี้ยประเภทอื่นนั้น คงต้องรอดูตลาดและคู่แข่ง โดยธนาคารจะไม่เป็นผู้นำตลาด